Yen Juan y chukaꞌ re Simón Pedro,
can yojtzakatal-a chiquij re jeꞌtzꞌamayon-a chin re Jesús,
roma ja re Jesús re katzekelben-a yojbinak.
Yen ataman noch roma re namalaj sacerdote,
mareꞌ can choj xinoc-apo chach rachoch.
Jacꞌa re Pedro xa man xoc-ta-apo.
Rejaꞌ xcꞌueꞌ can chireꞌ pa puerta.
Y yen re ataman noch roma re namalaj sacerdote,
xinel chic-pa y xinchꞌo riqꞌuin re ixok re nichajin chireꞌ pa puerta,
y xincusaj-apo re Pedro.
Y can jareꞌ tak re ixok re nichajin chireꞌ pa puerta xubij cha re Pedro:
Rat chukaꞌ yat ru-discípulo re ache tzꞌamom-pa,
xchaꞌ.
Pero rejaꞌ xubij:
Yen man yin discípulo-ta chin re ache reꞌ,
xchaꞌ.
Jacꞌa re mozos chupan re jay reꞌ y re policías re xeꞌbetzꞌamo-pa re Jesús,
quibaxon jun kꞌakꞌ y jeꞌpaꞌal-apo chach chin niquimakꞌ-quiꞌ,
roma camas tef nuban.
Y re Pedro paꞌal-apo chukaꞌ quiqꞌuin,
rumekꞌon-apo-riꞌ chuchi-kꞌakꞌ.
Y re Anás re jun namalaj sacerdote re rujachon chic can re rusamaj,
tak xbepobax re Jesús chach,
cꞌo preguntas xubanalaꞌ cha.
Rejaꞌ xucꞌutuj cha re Jesús chiquij re yeꞌtzekelben richin y chukaꞌ xucꞌutuj cha andex che enseñanza xucꞌut.
Xpa re Jesús xubij:
Man ntaman-ta anchique roma tak man acꞌaxan-ta,
roma yen can pa sakil yinchꞌovenak-va chique conojel vinak.
Yinchꞌovenak chiquivach pa rachoch re Dios y pa tak nema-jay re ancheꞌ nitzijos-va re ruchꞌabal re Dios re nibex sinagoga cha,
re ancheꞌ niquimol-va-quiꞌ conojel re kavinak israelitas chin niquicꞌaxaj re ruchꞌabal re Dios.
Can pa sakil yinchꞌovenak-va chiquivach.
¿Anchique roma tak rat xa chua yen nacꞌutuj-va?
Tacꞌutuj chique re jeꞌcꞌaxayon vichin.
Tacꞌutuj chique andex re jeꞌmbin.
Y tatzꞌeta-na-paꞌ,
rejeꞌ jabal quitaman andex re nbin yen chique.
Y jacꞌa tak re Jesús jeꞌrubin chic-ka re tzij reꞌ,
jun chique re policías re cꞌo-apo chireꞌ chunakaj re Jesús xuyaꞌ jun bic kꞌaꞌ cha y xubij:
¿Anchique roma tak quireꞌ xachꞌo-apo cha la namalaj sacerdote?
Pero re Jesús xubij cha re policía reꞌ:
Vo xa cꞌo chꞌabal re mana-ta rubixic ximban-apo cha,
tabij cꞌa-pa andex che chꞌabal re man pa rubiyal-ta ximbij-apo.
Y vo xa ronojel re ximbij-apo,
otz,
¿anchique roma tak xayaꞌ jun bic kꞌaꞌ chua?
xchaꞌ re Jesús.
Cꞌareꞌ re Anás xutak-apo re Jesús chach re Caifás re namalaj sacerdote chupan re tiempo reꞌ.
Y re Jesús ximil tak xcꞌuax-a.
Jacꞌa re Pedro paꞌal-apo chuchi-kꞌakꞌ rumekꞌon-riꞌ.
Y jecꞌo xeꞌcꞌutun cha:
Rat yat ru-discípulo re jun ache tzꞌamon,
xeꞌchaꞌ cha.
Y re Pedro xa xutzꞌuc tzij roma rejaꞌ xubij:
Yen man yin discípulo-ta chin re jun ache reꞌ,
xchaꞌ.
Y jun chique re ru-mozo re namalaj sacerdote,
ruchꞌalal baꞌ re ache re xlisas ruxquin roma re Pedro,
xucꞌutuj cha re Pedro y xubij:
Ja rat re xatintzꞌat che yatcꞌo riqꞌuin re Jesús chireꞌ ancheꞌ xbakatzꞌama-va-pa,
xchaꞌ cha.
Jacꞌa re Pedro xutzꞌuc chic tzij jun bey y xubij,
che mana-ta yen.
Y can jareꞌ tak xbetzirim-pa re momaꞌ.